ความเสี่ยงจากสินค้าละเมิดลิขสิทธิ์

  สินค้าประเภทสื่อโฮมเอนเตอร์เทนเมนท์ ในรูปแบบแผ่นภาพยนตร์หรือเพลงที่ถูกต้องตามลิขสิทธิ์นั้น
  เป็นสินค้าที่ได้รับผลกระทบจากสินค้าละเมิดลิขสิทธิ์
  ทั้งในลักษณะแผ่นภาพยนตร์ละเมิดลิขสิทธิ์ที่วางจำหน่าย
  หรือการแชร์ไฟล์ให้ดาวน์โหลดภาพยนตร์และเพลงผ่านอินเตอร์เน็ต
  ซึ่งการละเมิดลิขสิทธิ์ดังกล่าวอาจส่งผลกระทบต่อยอดขายและความสามารถในการหารายได้ของกลุ่มบริษัทได้

  ทั้งนี้ ผู้บริหารของกลุ่มบริษัท
  เชื่อว่าผลกระทบที่กลุ่มบริษัทได้รับโดยตรงในปัจจุบันอาจมีไม่สูงมากนัก เนื่องจาก

1.  ราคาจำหน่ายสื่อโฮมเอนเตอร์เทนเมนท์ประเภทแผ่นภาพยนตร์และเพลง ทั้ง ดีวีดี วีซีดี
    และซีดี ในปัจจุบันมีราคาจำหน่ายลดลงจากในอดีต ตลอดจนมีการจัดรูปแบบในลักษณะ
    All-in-One ซึ่งเป็นการรวมภาพยนตร์ 5 เรื่อง 6 เรื่อง หรือ 7
    เรื่องที่ถูกต้องตามลิขสิทธิ์เป็นแผ่นดีวีดีภาพยนตร์หนึ่งแผ่น
    หรือการจำหน่ายเพลงที่มีลิขสิทธิ์ในรูปแบบ MP3
    ทำให้ส่วนต่างของราคาระหว่างแผ่นภาพยนตร์หรือเพลงที่ถูกต้องตามลิขสิทธิ์และแผ่นละเมิดลิขสิทธิ์ต่ำลง
    นอกจากนั้น สินค้าที่ถูกต้องตามลิขสิทธิ์จะมีการพัฒนารูปแบบการบรรจุภัณฑ์ที่สวยงามน่าสะสม
    ด้วยปัจจัยเรื่องราคาและความสวยงามของบรรจุภัณฑ์ดังกล่าว
    ก่อให้เกิดความต้องการซื้อสินค้าที่ถูกต้องตามลิขสิทธิ์ของผู้บริโภคเพิ่มขึ้น

2.  การวางจำหน่ายแผ่นภาพยนตร์ที่ถูกต้องตามลิขสิทธิ์หลังหมดระยะเข้าฉายในโรงภาพยนตร์ที่รวดเร็วขึ้นจากเดิมที่ประมาณ
    2-3 เดือน เหลือเพียง 1-2 เดือน ทำให้ผู้บริโภคส่วนหนึ่งซึ่งเคยซื้อแผ่นละเมิดลิขสิทธิ์
    เนื่องจากต้องการความรวดเร็วในการรับชมยินดีที่จะรอสินค้าที่ถูกต้องตามลิขสิทธิ์ที่มีคุณภาพดีกว่า

3.  ลักษณะการประกอบธุรกิจของบริษัทที่มุ่งเน้นการกระจายสินค้าไปสู่ทุกภูมิภาคทั่วประเทศ
    โดยจุดจำหน่ายสินค้าส่วนใหญ่ของกลุ่มบริษัทอยู่ในพื้นที่ต่างจังหวัด ซึ่งภาวะ
    การแข่งขันระหว่างผู้ประกอบการในลักษณะจำหน่ายสินค้าประเภทละเมิดลิขสิทธิ์กับสินค้าที่ถูกต้องทาง
    กฎหมายนั้น ถือว่ายังไม่รุนแรงมากนัก
    รวมทั้งการขยายเครือข่ายอินเตอร์เน็ตที่ยังไม่ครอบคลุมทุกพื้นที่
    อีกทั้งระบบอินเตอร์เน็ตผ่านเครือข่าย 3G ยังมีข้อจำกัดด้านราคาและปริมาณรับส่งข้อมูล
    จึงสามารถช่วยลดผลกระทบจากสินค้าละเมิดลิขสิทธิ์ต่อความสามารถในการหารายได้ของกลุ่มบริษัทลงได้ระดับหนึ่ง

4.  ลูกค้ากลุ่มเป้าหมายของกลุ่มบริษัทเป็นกลุ่มผู้บริโภควัยทำงานขึ้นไป
    ซึ่งถือว่าเป็นกลุ่มที่มีกำลังซื้อสินค้า
    และมีรูปแบบการดำเนินชีวิตที่เน้นในเรื่องความสะดวกสบายและความคล่องตัวในการบริโภคเป็นหลักทำให้กลุ่มคนเหล่านี้พร้อมที่จะซื้อสินค้าที่มีคุณภาพและถูกกฎหมาย
    หากมีการกำหนดราคาที่เหมาะสมมากกว่าการซื้อแผ่นหนังละเมิดลิขสิทธิ์
    หรือดาวน์โหลดทางอินเตอร์เน็ตที่มีคุณภาพต่ำกว่า

5.  ผู้บริหารของบริษัทมีแนวคิดที่จะพัฒนาช่องทางการจำหน่ายของธุรกิจให้สอดคล้องกับการเปลี่ยนแปลงทางเทคโนโลยีและพฤติกรรมผู้บริโภคที่อาจเกิดขึ้นในอนาคต
    เพื่อรักษาศักยภาพในการแข่งขัน อาทิเช่น การดาวน์โหลดภาพยนตร์ที่มีลิขสิทธิ์ผ่านอินเตอร์เน็ต
    เป็นต้น

ความเสี่ยงจากการพึ่งพาคู่ค้ารายใดรายหนึ่ง

  จากการที่กลุ่มบริษัทมีจุดจำหน่ายสินค้าอยู่บนพื้นที่ของคู่ค้ารายหนึ่ง ทั้งในรูปแบบร้านค้าปลีก
  และร้านค้าร่วมบริการ โดยรายได้ที่เกิดขึ้นจากพื้นที่ของคู่ค้าดังกล่าวนั้น
  คิดเป็นสัดส่วนรวมเกินกว่าร้อยละ 50 ของรายได้จากการขายและบริการของกลุ่มบริษัท
  โดยรายได้ส่วนใหญ่เกิดขึ้นจากรูปแบบร้านค้าปลีกเป็นหลัก
  ทำให้กลุ่มบริษัทอาจมีความเสี่ยงหากคู่ค้ารายดังกล่าวเปลี่ยนแปลงนโยบายในการบริหารจัดการพื้นที่
  ทั้งในลักษณะ ก) ให้พื้นที่แก่ผู้ประกอบการรายอื่น ข) ทำการบริหารจัดการพื้นที่เอง
  ซึ่งอาจส่งผลกระทบต่อความสามารถในการหารายได้ในอนาคตของกลุ่มบริษัทได้

  อย่างไรก็ตาม
  เมื่อพิจารณาถึงผู้ประกอบการรายอื่นที่ประกอบธุรกิจในลักษณะเดียวกับบริษัทและมีขนาดใกล้เคียงกับกลุ่มบริษัทนั้นมีเพียง
  2-3 รายที่มีศักยภาพในแง่ของเงินทุน และความสามารถในการบริหารจัดการที่จะดำเนินการ
  ทำให้ผู้บริหารของกลุ่มบริษัทมีเห็นว่าโอกาสที่กลุ่มบริษัทจะสูญเสียช่องทางการจำหน่ายให้แก่ผู้ประกอบการรายอื่นอาจมีไม่สูงมากนัก

  นอกจากนี้ในขณะที่การทำการบริหารจัดการพื้นที่โดยห้างเองนั้น
  เป็นแนวทางที่ห้างดำเนินการในอดีต และปัจจุบันมีนโยบายที่จะลดการบริหารจัดการในส่วนนี้ลง
  เนื่องจากแผ่นภาพยนตร์หรือเพลงเป็นสินค้าสื่อโฮมเอนเตอร์เทนเมนท์ที่มีความหลากหลายและมีอัตราการหมุนเวียนของสินค้าสูง
  ตลอดจนสินค้าบางส่วนเป็นสินค้ากระแสนิยม
  ทำให้ต้องมีการบริหารจัดการที่รวดเร็วและมีประสิทธิภาพ
  กลุ่มบริษัทเชื่อว่าหากคู่ค้าดังกล่าวจะดำเนินการบริหารจัดการพื้นที่ในส่วนของสินค้าประเภทสื่อโฮมเอนเตอร์เทนเมนท์เองนั้น
  ต้องใช้ระยะเวลาดำเนินการ ในการติดต่อเจรจาทางการค้ากับคู่ค้า
  ตลอดจนการบริหารการจัดหาสินค้าคงคลัง
  ซึ่งจะทำให้กลุ่มบริษัทมีระยะเวลาเพียงพอในการปรับตัวในระดับหนึ่งประกอบกับจากสัญญาเช่าพื้นที่ส่วนใหญ่ที่กลุ่มบริษัททำกับเจ้าของพื้นที่ทุกรายมีอายุประมาณ
  3 ปี ทำให้ผลกระทบที่ได้รับโดยทันทีอาจไม่สูงมากนัก นอกจากนั้น
  จากการที่กลุ่มบริษัทมิได้ผูกขาดกับการทำธุรกิจกับคู่ค้ารายใดรายหนึ่ง
  จึงถือว่าเป็นการลดความเสี่ยงหรือกระจายความเสี่ยงจากการดำเนินงานได้ในระดับหนึ่ง

ความเสี่ยงเกี่ยวกับสินค้าล้าสมัย

  จากการที่สินค้าของกลุ่มบริษัทบางส่วนเป็นสินค้าที่มีความเกี่ยวข้องกับรสนิยมและกระแสความนิยมของผู้บริโภค
  ดังนั้นกลุ่มบริษัทจึงอาจมีความเสี่ยงที่แผ่นภาพยนตร์หรือเพลงจะเกิดการล้าสมัย
  ไม่สามารถจำหน่ายได้และอาจส่งผลต่องบการเงินของบริษัท
  โดยต้องมีการตั้งสำรองค่าเผื่อสินค้าล้าสมัยและค่าเผื่อจากการลดลงของมูลค่าสินค้า
  ซึ่งจะส่งผลกระทบต่อผลประกอบการของบริษัทได้

  อย่างไรก็ตาม กรณีดังกล่าวจะเกิดขึ้นเฉพาะในส่วนของสินค้าที่เป็นลิขสิทธิ์ของกลุ่มบริษัทเป็นหลัก
  เนื่องจากสินค้าที่เป็นลิขสิทธิ์ของผู้อื่นนั้นโดยส่วนใหญ่ในเงื่อนไขการค้า
  กลุ่มบริษัทจะสามารถทำการส่งคืนสินค้าให้แก่เจ้าของลิขสิทธิ์ได้ซึ่งจะทำให้ความเสี่ยงดังกล่าวลดลง
  ทั้งนี้ ในการบริหารจัดการสินค้าคงคลังของกลุ่มบริษัทเพื่อป้องกันความเสี่ยงดังกล่าวนั้น
  กลุ่มบริษัทได้ให้ความสำคัญกับการบริหารจัดการโดยมีการติดตามและวิเคราะห์เกี่ยวกับความเคลื่อนไหวสินค้าคงเหลืออย่างใกล้ชิดผ่านระบบการบริหารสินค้าคงเหลือออนไลน์ที่เชื่อมโยงสาขาทุกแห่ง
  ซึ่งจะช่วยให้สามารถบริหารจัดการสินค้าคงเหลือได้อย่างรวดเร็วและมีประสิทธิภาพ
  โดยจะทราบถึงกระแสความนิยม ความต้องการของลูกค้า
  ทำให้สามารถจัดวางสินค้าให้เหมาะสมในแต่ละทำเล ตลอดจนสามารถนำกลยุทธ์ทางการตลาด
  เช่น การจัดรายการส่งเสริมการขายต่างๆ มากระตุ้นและผลักดันสินค้าดังกล่าว
  ได้อย่างรวดเร็วและเหมาะสม
  ซึ่งจะส่งผลทำให้การบริหารสินค้าของกลุ่มบริษัทมีประสิทธิภาพเพิ่มขึ้น
  และลดความเสี่ยงในเรื่องสินค้าล้าสมัยลงได้

  โดย ณ สิ้นปี 2552 – 2554 และ 30 กันยายน 2555
  บริษัทมีการตั้งสำรองค่าเผื่อสินค้าล้าสมัยและค่าเผื่อการลดลงของมูลค่าสินค้ารวมกันอยู่ระหว่าง
  2.94-8.32 ล้านบาท หรือคิดเป็นสัดส่วนร้อยละ 2.11 – ร้อยละ 3.46
  ของมูลค่าสินค้าสำเร็จรูปในแต่ละช่วงเวลา

ความเสี่ยงเกี่ยวกับการกำหนดนโยบายการปรับขึ้นค่าแรงขั้นต่ำของภาครัฐ

  การที่รัฐบาลนโยบายมีการปรับขึ้นค่าแรงขั้นต่ำในท้องที่กรุงเทพฯ นครปฐม นนทบุรี ปทุมธานี
  ภูเก็ต สมุทรปราการและสมุทรสาครเป็นวันละ 300 บาท
  และมีการปรับค่าแรงขั้นต่ำในจังหวัดอื่นๆ เพิ่มขึ้นในอัตราที่แตกต่างกันไป
  ซึ่งมีผลบังคับใช้ไปเมื่อวันที่ 1 เมษายน 2555
  นั้นทำให้ต้นทุนค่าแรงงานของกลุ่มบริษัทมีแนวโน้มที่จะปรับสูงขึ้น
  จากการที่กลุ่มบริษัทมีพนักงานขายจำนวนประมาณ 1,000 คน
  กระจายตามร้านสาขาของกลุ่มบริษัทที่ตั้งอยู่ทั่วประเทศ
  ทั้งนี้การปรับค่าแรงงานขั้นต่ำเพิ่มขึ้นดังกล่าว
  อาจส่งผลให้กลุ่มบริษัทมีต้นทุนการดำเนินงานสูงขึ้นในส่วนของค่าใช้จ่ายในการขายและบริหาร

  อย่างไรก็ตามจากโครงสร้างค่าตอบแทนของกลุ่มบริษัทพบว่าพนักงานโดยส่วนใหญ่ของกลุ่มบริษัทได้รับค่าตอบแทนในอัตราที่สูงกว่าค่าแรงงานขั้นต่ำอยู่แล้วทำให้ผลกระทบดังกล่าวมีไม่สูงมากนัก
  โดยกลุ่มบริษัทได้ทำการปรับค่าแรงงานขั้นต่ำของพนักงานเพิ่มขึ้นตั้งแต่เดือนกุมภาพันธ์ 2555
  และเมื่อพิจารณาภาพรวมของงบการเงินงวด 9 เดือน ปี 2555 นั้น
  พบว่าความสามารถในการทำกำไรของกลุ่มบริษัทปรับตัวในทิศทางที่ดีขึ้นกว่าปี 2554
  สะท้อนให้เห็นถึงผลกระทบของการปรับค่าแรงนั้น
  มิได้ส่งผลอย่างมีนัยสำคัญต่อผลประกอบการของกลุ่มบริษัท

ความเสี่ยงจากการพึ่งพิงผู้บริหาร

  จากการที่การขยายตัวในธุรกิจของกลุ่มบริษัทที่ผ่านมาเกิดจากประสบการณ์และความเชี่ยวชาญในธุรกิจของผู้บริหารและผู้ก่อตั้งบริษัท
  คือ นายสามารถ ฉั่วศิริพัฒนา
  ดังนั้นอาจพิจารณาว่ากลุ่มบริษัทมีความเสี่ยงจากการพึ่งพิงความสามารถในการบริหารการจัดการของผู้บริหาร
  ซึ่งอาจส่งผลกระทบต่อการบริหารจัดการ ฐานะการเงิน
  และผลการดำเนินงานในอนาคตของกลุ่มบริษัทได้

  อย่างไรก็ตามจากโครงสร้างการจัดการภายใต้ระบบการบริหารงานของทีมผู้บริหารในปัจจุบันซึ่งมีการมอบหมายงานให้แก่ผู้บริหารในระดับรองลงมา
  ได้แก่ ผู้บริหารในระดับรองกรรมการผู้จัดการในสายงานต่างๆ ตามที่ปรากฏในโครงสร้างองค์กร
  โดยกลุ่มผู้บริหารส่วนใหญ่ร่วมบริหารจัดการมาตั้งแต่ก่อตั้งบริษัท
  จึงมีความเข้าใจในธุรกิจของกลุ่มบริษัทเป็นอย่างดี
  ทำให้สามารถลดความเสี่ยงหรือผลกระทบในกรณีที่มีเหตุการณ์ใดๆ
  ที่ทำให้นายสามารถไม่สามารถบริหารจัดการกลุ่มบริษัทต่อไปได้ระดับหนึ่ง
  รวมทั้งจากการที่กลุ่มบริษัทให้ความสำคัญกับการพัฒนาบุคลากรในทุกหน่วยงาน
  และสร้างให้พนักงานมีความรู้สึกเป็นส่วนร่วมในการเติบโตไปกับกลุ่มบริษัท
  โดยเปิดโอกาสให้พนักงานแสดงความสามารถ และสนับสนุนให้พนักงานเสนอแนะข้อคิดเห็น
  หรือแผนงานที่จะเป็นประโยชน์ต่อกลุ่มบริษัท
  รวมทั้งให้พนักงานระดับกลางมีส่วนร่วมในการตัดสินใจในขบวนการต่างๆ มากขึ้น
  ซึ่งจะส่งผลให้กลุ่มบริษัทมีระบบการบริหารจัดการที่มีประสิทธิภาพ
  และลดการพึ่งพิงผู้บริหารระดับสูงลงได้อีกระดับหนึ่ง